CELEX: 32016D0394
Language: el
Date: 2016-03-14 00:00:00
Title: Απόφαση (ΕΕ) 2016/394 του Συμβουλίου, της 14ης Μαρτίου 2016, σχετικά με τον τερματισμό της διαδικασίας διαβούλευσης με τη Δημοκρατία του Μπουρούντι δυνάμει του άρθρου 96 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου

18.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 73/90
            
         ΑΠΌΦΑΣΗ (ΕΕ) 2016/394 ΤΟΥ ΣΥΜΒΟΥΛΊΟΥ
   της 14ης Μαρτίου 2016
   σχετικά με τον τερματισμό της διαδικασίας διαβούλευσης με τη Δημοκρατία του Μπουρούντι δυνάμει του άρθρου 96 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 (1) και αναθεωρήθηκε στο Ουαγκαντούγκου της Μπουρκίνα Φάσο στις 22 Ιουνίου 2010 (2) («συμφωνία εταιρικής σχέσης ΑΚΕ-ΕΕ»), και ιδίως το άρθρο 96,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής, σε συμφωνία με την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Τα ουσιώδη στοιχεία της συμφωνίας εταιρικής σχέσης ΑΚΕ-ΕΕ, τα οποία προβλέπονται στο άρθρο 9, δεν τηρούνται από τη Δημοκρατία του Μπουρούντι.
            
         
               (2)
            
            
               Σύμφωνα με το άρθρο 96 της συμφωνίας εταιρικής σχέσης ΑΚΕ-ΕΕ, στις 8 Δεκεμβρίου 2015 άρχισαν διαβουλεύσεις με τη Δημοκρατία του Μπουρούντι, παρουσία των αντιπροσώπων της ομάδας των κρατών της Αφρικής, της Καραϊβικής και του Ειρηνικού, συμπεριλαμβανομένων της Αφρικανικής Ένωσης (ΑΕ), της Κοινότητας της Ανατολικής Αφρικής και του Οργανισμού Ηνωμένων Εθνών.
            
         
               (3)
            
            
               Επ' ευκαιρία αυτών των διαβουλεύσεων, οι αντιπρόσωποι της κυβέρνησης του Μπουρούντι υπέβαλαν προτάσεις δεσμεύσεων. Αυτές οι προτάσεις δεσμεύσεων κρίνονται ανεπαρκείς.
            
         
               (4)
            
            
               Κατά συνέπεια, πρέπει να αποφασιστεί η περάτωση των διαπραγματεύσεων που έχουν αρχίσει βάσει του άρθρου 96 της συμφωνίας εταιρικής σχέσης ΑΚΕ-ΕΕ και να ληφθούν ενδεδειγμένα μέτρα για την εκτέλεση των εν λόγω δεσμεύσεων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περατώνονται οι διαβουλεύσεις με τη Δημοκρατία του Μπουρούντι σύμφωνα με το άρθρο 96 της συμφωνίας εταιρικής σχέσης ΑΚΕ-ΕΕ.
   Άρθρο 2
   Εγκρίνονται τα μέτρα που διευκρινίζονται στην επιστολή που επισυνάπτεται στο παράρτημα δυνάμει των ενδεδειγμένων μέτρων που προβλέπονται στο άρθρο 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΕ.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   Η παρούσα απόφαση επανεξετάζεται τακτικά τουλάχιστον κάθε έξι μήνες, κατά προτίμηση βάσει των αποστολών παρακολούθησης της Ευρωπαϊκής Υπηρεσίας Εξωτερικής Δράσης με συμμετοχή των υπηρεσιών της Επιτροπής.
   
      Βρυξέλλες, 14 Μαρτίου 2016.
      
         
            Για το Συμβούλιο
         
         
            Η Πρόεδρος
         
         F. MOGHERINI
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 287 της 4.11.2010, σ. 3.
   
      (3)  ΕΕ L 317 της 15.12.2000, σ. 376.
   
      ΠΑΡΑΡΤΗΜΑ
       
      
         Κύριε Πρόεδρε της Δημοκρατίας,
         Η Ευρωπαϊκή Ένωση θεωρεί ότι η Δημοκρατία του Μπουρούντι δεν τήρησε κάποια ουσιώδη στοιχεία του άρθρου 9 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 («συμφωνία εταιρικής σχέσης ΑΚΕ-ΕΕ»). Η Ευρωπαϊκή Ένωση εξέφρασε επανειλημμένως, ιδίως στο πλαίσιο του ενισχυμένου διαλόγου δυνάμει του άρθρου 8 της συμφωνίας εταιρικής σχέσης ΑΚΕ-ΕΕ, την ανησυχία της σχετικά με τη μη τήρηση ορισμένων αρχών στον τομέα των ανθρωπίνων δικαιωμάτων, της δημοκρατίας και του κράτους δικαίου.
         Για τον λόγο αυτό, η Ευρωπαϊκή Ένωση διεξήγαγε διαβουλεύσεις με την κυβέρνηση του Μπουρούντι δυνάμει του άρθρου 96 της συμφωνίας εταιρικής σχέσης ΑΚΕ-ΕΕ, για να εξετάσει τις ανησυχίες αυτές και τα μέσα για την αντιμετώπισή τους.
         Μετά την αποδοχή της πρόσκλησης της Ευρωπαϊκής Ένωσης εκ μέρους της κυβέρνησης του Μπουρούντι, οι διαβουλεύσεις άρχισαν στις 8 Δεκεμβρίου 2015 στις Βρυξέλλες.
         Κατά τη διάρκεια της συνεδρίασης, τα μέρη συζήτησαν τα απαιτούμενα μέτρα για να διασφαλίσουν την άμεση επάνοδο στην τήρηση των δημοκρατικών αρχών και αξιών, των ανθρωπίνων δικαιωμάτων και του κράτους δικαίου βάσει των ουσιωδών στοιχείων της συμφωνίας εταιρικής σχέσης ΑΚΕ-ΕΕ, καθώς και των αρχών που καθορίζονται στις συμφωνίες της Αρούσα. Η συζήτηση και οι ανταλλαγές απόψεων αφορούσαν εννέα πεδία στα οποία η Ευρωπαϊκή Ένωση ανέμενε την ανάληψη συγκεκριμένων και ειδικών δεσμεύσεων από την κυβέρνηση του Μπουρούντι.
         Η Ευρωπαϊκή Ένωση έλαβε υπόψη τις απαντήσεις που έδωσε το Μπουρούντι στις διαβουλεύσεις, ιδίως όσον αφορά:
         
                     —
                  
                  
                     την επαναλειτουργία των ιδιωτικών μέσων ενημέρωσης και τη διευθέτηση των διαφορών σχετικά με τα μέσα αυτά κατά την εφαρμογή του νόμου περί Τύπου,
                  
               
                     —
                  
                  
                     την ελευθερία άσκησης του επαγγέλματος του δημοσιογράφου,
                  
               
                     —
                  
                  
                     την ελευθερία και την ασφάλεια των φορέων της κοινωνίας των πολιτών και των υπερασπιστών των ανθρωπίνων δικαιωμάτων,
                  
               
                     —
                  
                  
                     τη διαχείριση των τρεχουσών δικαστικών υποθέσεων σύμφωνα με τις δεσμεύσεις που ζητήθηκαν στο πλαίσιο του ενισχυμένου διαλόγου δυνάμει του άρθρου 8 της συμφωνίας εταιρικής σχέσης ΑΚΕ-ΕΕ,
                  
               
                     —
                  
                  
                     την κατάσταση των κρατουμένων που συνελήφθησαν κατά τη διάρκεια διαδηλώσεων,
                  
               
                     —
                  
                  
                     τη διερεύνηση των καταγγελιών για βασανιστήρια και εκτελέσεις χωρίς δίκη,
                  
               
                     —
                  
                  
                     τη διεξαγωγή, σε συνεννόηση με την Κοινότητα της Ανατολικής Αφρικής και την Αφρικανική Ένωση, ή με άλλο διεθνή μεσολαβητή, εθνικού διαλόγου για την επάνοδο στις δημοκρατικές αρχές,
                  
               
                     —
                  
                  
                     τον αφοπλισμό και τη διάλυση, με την υποστήριξη διεθνών παρατηρητών, κάθε στρατιωτικής οργάνωσης εκτός της εθνικής αστυνομίας και των δυνάμεων εθνικής άμυνας,
                  
               
                     —
                  
                  
                     την εφαρμογή σχεδίου για την έξοδο από την κρίση σύμφωνα με χρονοδιάγραμμα που θα καθοριστεί.
                  
               Με τα συμπεράσματα που εξέδωσε κατά την ολοκλήρωση των διαβουλεύσεων, η Ευρωπαϊκή Ένωση έλαβε υπό σημείωση τη δέσμευση που ανέλαβε η κυβέρνηση του Μπουρούντι να παράσχει διευκρινίσεις και να επιταχύνει ορισμένες δικαστικές διαδικασίες. Ωστόσο, η Ευρωπαϊκή Ένωση διαπίστωσε ταυτόχρονα ότι οι απαντήσεις που δόθηκαν από τους εκπροσώπους της κυβέρνησης του Μπουρούντι δεν επιτρέπουν ούτε τη σφαιρική αντιμετώπιση των ελλείψεων που εντοπίστηκαν στα ουσιώδη στοιχεία της εταιρικής σχέσης με τη Δημοκρατία του Μπουρούντι ούτε μια ικανοποιητική ανταπόκριση στις αποφάσεις του Συμβουλίου Ειρήνης και Ασφάλειας της Αφρικανικής Ένωσης της 17ης Οκτωβρίου και 13ης Νοεμβρίου 2015.
         Ως εκ τούτου, η ευρωπαϊκή πλευρά αποφάσισε να περατωθούν οι διαβουλεύσεις και να θεσπιστούν ενδεδειγμένα μέτρα δυνάμει του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΕ.
         Η επάνοδος στον σεβασμό των ουσιωδών στοιχείων της συμφωνίας εταιρικής σχέσης ΑΚΕ-ΕΕ θα συνοδεύεται από τη σταδιακή εξομάλυνση της συνεργασίας. Στο παράρτημα που αφορά το χρονοδιάγραμμα των δεσμεύσεων διευκρινίζονται, αφενός, οι αναμενόμενες δεσμεύσεις, οι οποίες θα είναι διαρθρωμένες σε τέσσερις βασικούς τομείς που θα αξιολογούνται εκ παραλλήλου και, αφετέρου, τα ενδεδειγμένα μέτρα που ανταποκρίνονται στα σημεία στα οποία πρέπει να επιτευχθεί πρόοδος. Θα διαπιστώσετε ότι σκοπεύουμε να αναθεωρήσουμε και να προσαρμόσουμε τους όρους και τους κανόνες βάσει των οποίων πραγματοποιούνται η χρηματοδότηση και οι πληρωμές για τη στήριξή μας στο στρατιωτικό σώμα από το Μπουρούντι που συμμετέχει στην αποστολή AMISOM (η οποία χρηματοδοτείται από το ΕΤΑ στο πλαίσιο του Ειρηνευτικού Μέσου για την Αφρική) σε συνεννόηση με την Αφρικανική Ένωση.
         Η Ευρωπαϊκή Ένωση επιφυλάσσεται του δικαιώματος να τροποποιήσει τα μέτρα αυτά σε συνάρτηση με την εξέλιξη της πολιτικής κατάστασης και την εφαρμογή των δεσμεύσεων.
         Στο πλαίσιο της διαδικασίας που προβλέπει το άρθρο 96 της συμφωνίας εταιρικής σχέσης ΑΚΕ-ΕΕ, η Ευρωπαϊκή Ένωση θα εξακολουθήσει να παρακολουθεί στενά την κατάσταση στο Μπουρούντι κατά την περίοδο ισχύος της απόφασης δυνάμει του άρθρου 96 της συμφωνίας εταιρικής σχέσης ΑΚΕ-ΕΕ. Κατά την περίοδο αυτή θα διεξάγεται με την κυβέρνηση του Μπουρούντι διάλογος με σκοπό τη στήριξη της διαδικασίας επανόδου στην τήρηση των θεμελιωδών στοιχείων της συμφωνίας εταιρικής σχέσης ΑΚΕ-ΕΕ. Η Ευρωπαϊκή Ένωση θα εξετάζει την κατάσταση κατά τακτά διαστήματα· η πρώτη εξέταση θα πραγματοποιηθεί εντός έξι μηνών. Το Συμβούλιο μπορεί να επανεξετάσει την απόφαση δυνάμει του άρθρου 96 ανάλογα με την εξέλιξη της κατάστασης και την εφαρμογή ή μη των δεσμεύσεων.
         Παρακαλούμε δεχθείτε, κύριε Πρόεδρε της Δημοκρατίας, τους ειλικρινείς μας χαιρετισμούς.
         
            
               Για το Συμβούλιο
            
            F. MOGHERINI
            
               Πρόεδρος
            
         
         
            
               Για την Επιτροπή
            
            N. MIMICA
            
               Επίτροπος
            
         
      
      
         ΠΑΡΑΡΤΗΜΑ
         
            ΧΡΟΝΟΔΙΑΓΡΑΜΜΑ ΤΩΝ ΔΕΣΜΕΥΣΕΩΝ
         
         
                     Δεσμεύσεις της κυβέρνησης του Μπουρούντι
                  
                  
                     Ενδεδειγμένα μέτρα της Ευρωπαϊκής Ένωσης
                  
               
                     Μη ανάληψη δέσμευσης (κατάσταση που διαπιστώθηκε κατά την περάτωση των διαπραγματεύσεων δυνάμει του άρθρου 96 της συμφωνίας εταιρικής σχέσης ΑΚΕ-ΕΕ): δεν τηρούνται τα ουσιώδη στοιχεία της συμφωνίας εταιρικής σχέσης ΑΚΕ-ΕΕ που αναφέρονται στο άρθρο 9 της συμφωνίας: i) τα ανθρώπινα δικαιώματα, ii) οι δημοκρατικές αρχές και iii) το κράτος δικαίου.
                  
                  
                     Η Ευρωπαϊκή Ένωση (1) θα συνεχίσει να προσφέρει στήριξη υπέρ του λαού του Μπουρούντι. Θα συνεχίσει να χρηματοδοτεί τις υπό εκτέλεση συμβάσεις και τις δράσεις έκτακτης ανάγκης, προς άμεση στήριξη του πληθυσμού και της κοινωνίας των πολιτών, που έχουν σχέση με την καταπολέμηση της φτώχειας και την πρόσβαση σε βασικές υπηρεσίες.
                     Στο πλαίσιο αυτό, δύο προγράμματα έκτακτης ανάγκης (πρόσβαση σε ιατροφαρμακευτική περίθαλψη —40 000 000  EUR— και διατροφή/αγροτική ανάπτυξη —15 000 000  EUR) θα υποβληθούν προς έγκριση στα όργανα λήψης αποφάσεων της Ευρωπαϊκής Ένωσης. Προβλέπεται ότι η υλοποίηση των έργων αυτών θα ανατεθεί σε μη κυβερνητικές οργανώσεις και/ή διεθνείς οργανισμούς.
                     Οι δράσεις ανθρωπιστικού χαρακτήρα (συμπεριλαμβανομένης της στήριξης προς τους πρόσφυγες) θα συνεχίσουν να εφαρμόζονται όταν αφορούν αποδεδειγμένες ανάγκες και είναι δυνατή η πρόσβαση στους πληθυσμούς.
                     Αντιθέτως, αναστέλλονται οι χρηματοδοτικές ενισχύσεις ή οι πληρωμές κονδυλίων (περιλαμβανομένης της δημοσιονομικής στήριξης) προς άμεσο όφελος της διοίκησης ή των οργάνων του Μπουρούντι.
                     Οι όροι χρηματοδότησης και οι τρόποι πληρωμής των αποζημιώσεων στους στρατιωτικούς του Μπουρούντι που συμμετέχουν στην αποστολή AMISOM, καθώς και η εισφορά που καταβάλλεται στην κυβέρνηση του Μπουρούντι για δαπάνες που αφορούν το στάδιο πριν την ανάπτυξη της στρατιωτικής δύναμης (οι οποίες χρηματοδοτούνται από το ΕΤΑ στο πλαίσιο της Ειρηνευτικού Μέσου για την Αφρική), θα επανεξεταστούν και θα προσαρμοστούν σε συνεννόηση με την Αφρικανική Ένωση.
                     Ανεξαρτήτως των λεπτομερειών εφαρμογής τους, τα προγράμματα και οι χρηματοδοτήσεις περιφερειακής ανάπτυξης δεν καλύπτονται από τα μέτρα αυτά.
                  
               
                     Τομείς στους οποίους αναμένεται η ανάληψη δεσμεύσεων εκ μέρους της κυβέρνησης του Μπουρούντι και αντίστοιχοι δείκτες. Οι εν λόγω τομείς και οι σχετικοί δείκτες θα αξιολογηθούν συνολικά, ανάλογα με την εξέλιξή τους.
                     1.   Πολιτική συμφωνία για σχέδιο εξόδου από την κρίση
                     Αναμενόμενες δεσμεύσεις
                     
                                 1.1.
                              
                              
                                 Συμμετοχή, σε συνεννόηση με την Κοινότητα Ανατολικής Αφρικής και την Αφρικανική Ένωση, ή με άλλο διεθνή μεσολαβητή, σε διάλογο για την επάνοδο στις δημοκρατικές αρχές.
                              
                           Δείκτης:
                     
                                 —
                              
                              
                                 Πραγματική διεξαγωγή συνολικού πολιτικού διαλόγου —με συμμετοχή όλων των συνιστωσών της πολιτικής ζωής σύμφωνα με τους όρους της διεθνούς διαμεσολάβησης και με τήρηση της παρούσας απόφασης, προκειμένου να εκπονηθεί σχέδιο για την έξοδο από την κρίση ή άλλη συναινετική και ειρηνική λύση με τήρηση των συμφωνιών της Αρούσα και με στόχο την επαναφορά του κράτους δικαίου και τη διακυβέρνηση χωρίς αποκλεισμούς.
                              
                           
                  
                     Πέραν των προγραμμάτων που βρίσκονται σε φάση υλοποίησης ή προσδιορισμού, το μη αναληφθέν υπόλοιπο του 11ου Ευρωπαϊκού Ταμείου Ανάπτυξης (ΕΤΑ) ανέρχεται σε 322 000 000  EUR (2). Τα κονδύλια αυτά παραμένουν διαθέσιμα για το Μπουρούντι και θα μπορούσαν να κινητοποιηθούν ανάλογα με την πρόοδο που θα διαπιστωθεί στην εφαρμογή των δεσμεύσεων. Ανάλογα με την αξιολόγηση της προόδου και των δεσμεύσεων που ανέλαβε η κυβέρνηση του Μπουρούντι σε τέσσερις άξονες (αποκλιμάκωση, διεκπεραίωση δικαστικών υποθέσεων, διεξαγωγή πολιτικού διαλόγου και εφαρμογή ενός σχεδίου εξόδου από την κρίση), τα ενδεδειγμένα μέτρα θα ληφθούν σταδιακά με το ακόλουθο χρονοδιάγραμμα:
                     
                                 1.
                              
                              
                                 Ανάλογα με την πρόοδο που θα διαπιστωθεί, εκτός από τη διατήρηση των άμεσων ενισχύσεων προς τους πλέον ευάλωτους πληθυσμούς, χρηματοοικονομικές δεσμεύσεις υπέρ της ενίσχυσης των διοικητικών ικανοτήτων και θεσμών θα εξεταστούν από τις αρμόδιες υπηρεσίες της Ευρωπαϊκής Ένωσης κατά περίπτωση, λαμβανομένων υπόψη του επείγοντος χαρακτήρα τους και της συνάφειάς τους.
                              
                           
                                 2.
                              
                              
                                 Σε περίπτωση που διαπιστωθεί πιο ουσιαστική πρόοδος, η Ευρωπαϊκή Ένωση θα αξιολογήσει τον φάκελο για την εκταμίευση της τελευταίας δόσης δημοσιονομικής στήριξης του προγράμματος του 10ου ΕΤΑ (μέχρι ποσού 11 500 000  EUR).
                              
                           Η διαδικασία έγκρισης των έργων (χωρίς να συμπεριλαμβάνεται η δημοσιονομική στήριξη) τα οποία είχαν αρχικά προβλεφθεί για το 2015 θα μπορούσε να ξαναρχίσει.
                  
               
                     
                                 1.2.
                              
                              
                                 Συνέχιση του αφοπλισμού με την υποστήριξη διεθνών παρατηρητών· η εθνική αστυνομία και οι δυνάμεις εθνικής άμυνας εξασφαλίζουν αποκλειστικά ότι οι αποστολές διατήρησης της δημόσιας τάξης γίνονται με σεβασμό του κράτους δικαίου.
                              
                           Δείκτης:
                     
                                 —
                              
                              
                                 Οι αποφάσεις του Συμβουλίου Ειρήνης και Ασφάλειας της Αφρικανικής Ένωσης για τον αφοπλισμό (ιδίως η απόφαση της 13ης Ιουνίου 2015 για την ανάπτυξη στρατιωτικών εμπειρογνωμόνων) και οι αποφάσεις του Συμβουλίου Ασφαλείας των Ηνωμένων Εθνών (ιδίως η απόφαση της 12ης Νοεμβρίου 2015) υλοποιούνται.
                              
                           
                  
                     
                                 3.
                              
                              
                                 Για την κατάρτιση και παρακολούθηση του σχεδίου εξόδου από την κρίση, η πληρέστερη εφαρμογή των μέτρων θα επιτρέψει την επανεκκίνηση της συνιστώσας «Διακυβέρνηση» του εθνικού ενδεικτικού προγράμματος (ΕΕΠ) του 11ου ΕΤΑ και του προγράμματος δημοσιονομικής στήριξης του 11ου ΕΤΑ.
                              
                           Το πρόγραμμα που προβλέπεται για το 2016 στον τομέα της ενέργειας θα δρομολογηθεί επίσης εκ νέου στην περίπτωση αυτή.
                     
                                 4.
                              
                              
                                 Τέλος, η εφαρμογή όλων των μέτρων θα επιτρέψει την υλοποίηση χωρίς περιορισμό όλων των προγραμμάτων και χρηματοδοτήσεων της ΕΕ προς το Μπουρούντι στο πλαίσιο του ΕΕΠ του 11ου ΕΤΑ (432 000 000  EUR).
                              
                           
               
                     2.   Μέτρα αποκλιμάκωσης και ανοίγματος του πολιτικού χώρου
                     Αναμενόμενες δεσμεύσεις
                     
                                 2.1.
                              
                              
                                 Επαναλειτουργία των ιδιωτικών μέσων ενημέρωσης και διευθέτηση των διαφορών σχετικά με τα μέσα αυτά κατά την εφαρμογή του νόμου περί Τύπου
                              
                           Δείκτης:
                     
                                 —
                              
                              
                                 Οι ανεξάρτητες ραδιοτηλεοπτικές εκπομπές σε ολόκληρη την επικράτεια, για τη διασφάλιση της πολυφωνίας στην ενημέρωση.
                              
                           
                                 2.2.
                              
                              
                                 Ελευθερία άσκησης του επαγγέλματος του δημοσιογράφου υπό συνθήκες ασφαλείας
                              
                           Δείκτης:
                     
                                 —
                              
                              
                                 Συγκεκριμένες δράσεις προκειμένου να καταπολεμηθεί ο εκφοβισμός των δημοσιογράφων
                              
                           
                                 —
                              
                              
                                 Ενέργειες διερεύνησης στο πλαίσιο της δίωξης των δραστών βιαιοπραγιών εις βάρος δημοσιογράφων· η κατάσταση των δημοσιογράφων αντιμετωπίζεται σύμφωνα με τον νόμο περί Τύπου και με σεβασμό της ελευθερίας έκφρασης.
                              
                           
                                 2.3.
                              
                              
                                 Ελευθερία και ασφάλεια των φορέων της κοινωνίας των πολιτών και των υπερασπιστών των ανθρωπίνων δικαιωμάτων
                              
                           Δείκτης:
                     
                                 —
                              
                              
                                 Ακύρωση του διατάγματος της 23ης Νοεμβρίου 2015 περί αναστολής των δραστηριοτήτων ορισμένων οργανώσεων της κοινωνίας των πολιτών, παύση των ενεργειών εκφοβισμού κατά των υπερασπιστών των ανθρωπίνων δικαιωμάτων.
                              
                           
                  
                      
                  
               
                     3.   Μέτρα που συνδέονται με τις δικαστικές υποθέσεις
                     Αναμενόμενες δεσμεύσεις
                     
                                 3.1.
                              
                              
                                 Διεκπεραίωση των εκκρεμών δικαστικών υποθέσεων, περιλαμβανομένων εκείνων που τέθηκαν στον ενισχυμένο διάλογο δυνάμει του άρθρου 8
                              
                           Δείκτης:
                     
                                 —
                              
                              
                                 Εκδίκαση των εφέσεων στις σχετικές υποθέσεις (MSD, F. Bamvuginyumvira, L. Ngendakumana) σύμφωνα με τους ισχύοντες κανόνες και με σεβασμό των δικαιωμάτων της υπεράσπισης.
                              
                           
                                 3.2.
                              
                              
                                 Διεκπεραίωση των φακέλων των κρατουμένων που συνελήφθησαν στο πλαίσιο των διαδηλώσεων και των συμβάντων ασφαλείας, σύμφωνα με τον ποινικό κώδικα του Μπουρούντι και τα διεθνή πρότυπα.
                              
                           Δείκτης:
                     
                                 —
                              
                              
                                 Έκδοση των νομικών πράξεων που πιστοποιούν την αποφυλάκιση και την άρση των ενταλμάτων συλλήψεως, εφόσον υπάρχουν, των διαδηλωτών που δεν έχουν βιαιοπραγήσει. Προσέλευση ενώπιον δικαστικής αρχής όλων των διαδηλωτών που εξακολουθούν να διώκονται, εντός των νομίμων προθεσμιών και τηρουμένων των νόμων του Μπουρούντι, συμπεριλαμβανομένων των διεθνών προτύπων που έχει επικυρώσει το Μπουρούντι σχετικά με το δικαίωμα σε δίκαιη δίκη.
                              
                           
                                 3.3.
                              
                              
                                 Διερεύνηση των ισχυρισμών για βασανιστήρια και εκτελέσεις χωρίς δίκη και παρακολούθηση των πορισμάτων.
                              
                           Δείκτης:
                     
                                 —
                              
                              
                                 Δημοσίευση αξιόπιστων εκθέσεων σχετικά με τις έρευνες που διεξάγονται με τη συμμετοχή διεθνών εμπειρογνωμόνων για όλες τις καταγγελλόμενες περιπτώσεις βασανιστηρίων, σεξουαλικής βίας, εξαφανίσεων και εκτελέσεων χωρίς δίκη και λήψη μέτρων κατά των υπευθύνων αυτών των πράξεων.
                              
                           
                  
                      
                  
               
                     4.   Εφαρμογή του σχεδίου εξόδου από την κρίση
                     Αναμενόμενη δέσμευση
                     Εφαρμογή του σχεδίου εξόδου από την κρίση σύμφωνα με το συμφωνημένο χρονοδιάγραμμα
                     Τα συμπεράσματα της διεθνούς διαμεσολάβησης και το σχέδιο εξόδου από την κρίση υλοποιούνται σύμφωνα με το χρονοδιάγραμμα και τους όρους που προβλέπονται από το εν λόγω σχέδιο.
                  
                  
                      
                  
               
            (1)  Συμπεριλαμβανομένης της Ευρωπαϊκής Τράπεζας Επενδύσεων (ΕΤΕ).
         
            (2)  55 εκατ. EUR του εθνικού ενδεικτικού προγράμματος του 11ου ΕΤΑ αναλήφθηκαν ήδη το 2014 και τα δύο σχέδια έκτακτης ανάγκης υπέρ του πληθυσμού που καταρτίζονται θα έχουν επίσης συνολικό ύψος 55 εκατ. EUR.